text: Forældre tager trafiksikkerhed i egen hånd
  18 april 2017 kl. 10.19
  En gruppe bekymrede forældre står bag nye trafikkampagne i Aabenraa Kommune, der skal gøre deres børns cykeltur til skole lidt sikre. 
  Korup, Fogderup  og Ravsted i Aabenraa Kommune har fået nye skilte op langs landevejene.
  Camilla Lorenzen, initiativtager trafikkampagne, Ravsted: "Vi håber, at folk vil lette foden fra speederen og tage hensyn"
  14 skilte og to store bannere skal minde folk om at sætte farten ned på de lange nøgne landeveje, der frister fartsynderne. Vejene er nemlig ikke helt tomme. Børn cykler hver eneste dag til og fra skole, og nu er en gruppe forældre i området gået sammen om at lave kampagnen, der står bag områdets nye skilte.
  - Vi oplever, at vores børn er utrygge, når de er ude at cykle. De udsættes for farlige situationer, der kan nemt kan ende galt, siger Camilla Lorenzen, der er en af forældrene bag kampagnen.
  Initiativet er opstået på baggrund af manglende cykelstier, som der ikke er udsigt til at få i nærmeste fremtid.
  - Vi håber, at folk vil lette foden fra speederen og tage hensyn, siger Camilla Lorenzen.
  